b'\n_START_ARTICLE_\nDe\xc4\x8dki\n_START_PARAGRAPH_\nDe\xc4\x8dki so film re\xc5\xbeiserja in scenarista Stanka Josta, nastal po literarni predlogi Franceta Nov\xc5\xa1aka De\xc4\x8dki: roman iz dija\xc5\xa1kega internata. Film je bil premierno predvajan leta 1977 in je bil prvi slovenski film s homoseksualno tematiko._NEWLINE_65-minutni flim je bil posnet na super 8-milimetrski trak, potem pa v tistem obdobju predvajan le dvakrat, v Celju in Ljubljani. Tretja javna projekcija je bila na Festivalu LGBT-filma leta 2004.\n_START_SECTION_\nVsebina\n_START_PARAGRAPH_\nFilm je - z izjemo po\xc4\x8ditnic pri Zdenkovi mami in sestri - omejen na dogajanje v internatu, izpu\xc5\xa1\xc4\x8deno pa je drugo dogajanje zunaj internata (Biserka, smrt Nanijeve matere), tako kot tudi dogajanje po Nanijevi izklju\xc4\x8ditvi iz internata. Le-ta je lai\xc4\x8dni, postavljen v Slovenijo v 70. letih. Ljubezen med fantoma tako ni produkt katoli\xc5\xa1kih institucij, kakor so Nov\xc5\xa1akov roman ve\xc4\x8dkrat interpretirali po drugi svetovni vojni._NEWLINE_Nani in Zdenko sta povezana vse od Nanijevega prihoda v internat, \xc4\x8deprav jima hi\xc5\xa1nik Peh neprestano diha za vrat. Ko ju prvi\xc4\x8d zaloti pri poljubu, ju zato\xc5\xbei ravnatelju. Ta Zdenku pove, da njegovo prijateljstvo z Nanijem zbuja preve\xc4\x8d pozornosti, Zdenko pa odvrne, da ni ni\xc4\x8desar kriv in da se nima \xc4\x8desa sramovati. Peh nato Nanija in Zdenka zaloti \xc5\xa1e pri skupnem tu\xc5\xa1iranju, vendar ju tokrat ne zato\xc5\xbei pod pogojem, da bo lahko imel Zdenka zase._NEWLINE_Po\xc4\x8ditnice Nani in Zdenko pre\xc5\xbeivita skupaj, pri Zdenkovih. Nani se nave\xc5\xbee na Vlasto, Zdenko pa je ljubosumen in ob vrnitvi v \xc5\xa1olo zapade v psihi\xc4\x8dno krizo. Hi\xc5\xa1nik Peh ga posku\xc5\xa1a potola\xc5\xbeiti, ravnatelj pa mu zagrozi z odpustitvijo, \xc4\x8de ga \xc5\xa1e kdaj vidi v bolni\xc5\xa1ki sobi. Peh stori samomor._NEWLINE_Po ve\xc4\x8d dneh k Zdenku vendarle pride tudi Nani in mu pove, da morata vsak svojo pot. Ko mu Zdenko odvrne, da ga ima rad, ga Nani poljubi na \xc4\x8delo. Spet sta zalotena. Ravnatelj Nanija izklju\xc4\x8di iz internata, Zdenko pa se v blodnjah sesede v kot bolni\xc5\xa1ke sobe.\n_START_SECTION_\nGlavne vloge\n_START_PARAGRAPH_\nPeter Rupnik - Zdenko_NEWLINE_Gorazd Pulko - Nani_NEWLINE_Miro Podjed - Peh_NEWLINE_Borut Alujevi\xc4\x8d - Ravnatelj\n_START_SECTION_\nSnemanje\n_START_PARAGRAPH_\nJost je idejo za film dobil po ponatisu Nov\xc5\xa1akovega romana leta 1970. Napisal je scenarij, vendar je Kulturna skupnost Celje leta 1973 prepovedala snemanje. Jost je do\xc5\xbeivel \xc5\xbeiv\xc4\x8dni zlom, leta 1976 pa je vendarle dobil dovoljenje oblasti za snemanje v lastni produkciji, za kar je porabil vse prihranke. Igralci in igralke niso bili pla\xc4\x8dani. Snemanje je nekajkrat obiskala policija, ki pa ni posredovala.'